Berugte bende aangekeerArgieffoto Die polisie in KwaZulu-Natal het Saterdag bevestig ŉ berugte groep misdadigers, lede van die Msenti-bende, is vandeesweek in hegtenis geneem. “Vier mans is Donderdag in KwaMushu in hegtenis geneem,” het maj. Thulani Zwane, woordvoerder van die polisie, gesê. “Hulle word gesoek in verband met ŉ aantal huisbrake en sakerooftogte in die Inanda-gebied. Die polisie het beslag gelê op twee ongelisensieerde vuurwapens, ŉ .303-geweer en ŉ 9 mm-pistool.” Die mans het glo die gemeenskap van Inanda en omgewing geteister. Een van die vuurwapens wat gevind is, is glo by ŉ polisiebeampte afgeneem toe hy vroeër vanjaar by Ntuzuma aangeval en beroof is. Volgens Zwane sal die mans Dinsdag in die Ntuzuma-landdroshof verskyn.